Oficialusis leidinys L 083 , 27/03/1999 p. 0040 - 0041



Komisijos reglamentas (EB) Nr. 676/1999 1999 m. kovo 26 d. penktą kartą iš dalies keičiantis Reglamentą (EB) Nr. 785/95, nustatantį Tarybos reglamento (EB) Nr. 603/95 dėl bendro sausųjų pašarų rinkos organizavimo taikymo išsamias taisykles EUROPOS BENDRIJŲ KOMISIJA, atsižvelgdama į Europos bendrijos steigimo sutartį, atsižvelgdama į 1995 m. vasario 21 d. Tarybos reglamentą (EB) Nr. 603/95 dėl bendro sausųjų pašarų rinkos organizavimo [1] su paskutiniais pakeitimais, padarytais Reglamentu (EB) Nr. 1347/95 [2], ypač į jo 18 straipsnį, kadangi 1995 m. balandžio 6 d. Komisijos reglamento (EB) Nr. 785/95, nustatančio išsamias Tarybos reglamento (EB) Nr. 603/95 dėl bendro sausųjų pašarų rinkos organizavimo taikymo taisykles [3] su paskutiniais pakeitimais, padarytais Reglamentu (EB) Nr. 1794/97 [4], 2 straipsnio 2 dalies a punkto pirmoje įtraukoje yra nustatyta, kad pašarams dirbtiniu būdu išdžiovinti naudojamuose džiovintuvuose įeinančio oro temperatūra turi siekti ne mažiau kaip 93 °C; kadangi daugelis mokslinių studijų parodė, kad pašarų džiovinimas aukštoje temperatūroje išsaugo aukštos kokybės produkto maistinę vertę, ypač jame esantį beta karotino kiekį; kadangi sausųjų pašarų rinkos padėtis, apibūdinama pagal kainų sumažėjimą ir gamybos padidėjimą, yra tokia, kad būtina garantuoti aukštos maistinės kokybės gatavo produkto, gauto panašiomis konkurencijos sąlygomis, atsargas ir pagrįsti paramos, suteikiamos perdirbimo kaštams kompensuoti, dydį; kadangi šį tikslą galima pasiekti didinant pašarų džiovinimo aukštoje temperatūroje praktiką; kadangi aukštoje temperatūroje pašarai perdirbami daugelyje perdirbimo įmonių; kadangi dėl to reikėtų numatyti, kad įmonės, kuriose pašarai vis dar džiovinami 93 °C temperatūros oru, per pagrįstą laiką būtų modifikuotos taip, kad atitiktų minėtą praktiką; kadangi tam tikslui būtini techniniai pakeitimai verčia, kad kompetentinga institucija paliudytų įmonės patvirtinimą; kadangi kai kuriose valstybėse narėse šiuo metu yra naudojama nedaug horizontalių juostinių džiovintuvų, kurių įeinančio oro temperatūra ne mažiau kaip 110 °C; kadangi tai yra nedideli, mažo galingumo įrenginiai, kurių darbo (veikimo) temperatūros neįmanoma padidinti neatlikus techninių pakeitimų; kadangi dėl minėtos priežasties jiems gali būti taikoma leidžianti nukrypti nuostata reikalavimui pasiekti ne mažiau kaip 350 °C temperatūrą, turint omenyje, kad nuo 1999–2000 prekybos metų nauji šio tipo įrenginiai nebus tvirtinami; kadangi Reglamento (EB) Nr. 785/95 15 straipsnio b dalyje yra numatyta, kad valstybės narės privalo informuoti Komisiją apie nurodytus plotus ir kiekius sutartyse ir deklaracijose apie pristatymą; kadangi patirtis parodė, kad pranešimas gali būti prieštaringos ir nepatenkinamos informacijos šaltinis; kadangi dėl to jį reikėtų panaikinti; kadangi Sausųjų pašarų vadybos komitetas nepateikė savo nuomonės per jo pirmininko nustatytą laiką, PRIĖMĖ ŠĮ REGLAMENTĄ: 1 straipsnis Reglamentas (EB) Nr. 785/95 iš dalies keičiamas taip: 1. 2 straipsnio 2 dalies a punkto pirma įtrauka pakeičiama taip: "— įeinančio oro temperatūra – ne mažiau kaip 350 °C; tačiau dar iki 1999–2000 prekybos metų patvirtinti horizontalūs juostiniai džiovintuvai, kurių įeinančio oro temperatūra ne mažiau kaip 110 °C, gali neatitikti šio reikalavimo,". 2. 15 straipsnio b punktas išbraukiamas. 2 straipsnis 1. 1 straipsnio 1 dalyje numatyti būtini džiovintuvų techniniai pakeitimai atliekami nepažeidžiant įsipareigojimo per Reglamento (EB) Nr. 785/95 4 straipsnio 1 dalies a punkto paskutiniame papunktyje nustatytą laiką kompetentingai institucijai perduoti pranešimą, siekiant gauti patvirtinimo paliudijimą. 2. Valstybės narės iki 1999 m. gegužės 15 d. išsiunčia Komisijai iki 1999–2000 prekybos metų patvirtintų horizontalių juostinių džiovintuvų, kuriems gali būti taikoma 1 straipsnio 1 dalyje numatyta leidžianti nukrypti nuostata, sąrašą. 3 straipsnis Šis reglamentas įsigalioja septintą dieną po jo paskelbimo Europos Bendrijų oficialiajame leidinyje. Jis taikomas nuo jo įsigaliojimo dienos, išskyrus 1 straipsnio 1 dalį, kuri taikoma nuo 2000 m. balandžio 1 d. Šis reglamentas yra privalomas visas ir tiesiogiai taikomas visose valstybėse narėse. Priimta Briuselyje, 1999 m. kovo 26 d. Komisijos vardu Franz Fischler Komisijos narys [1] OL L 63, 1995 3 21, p. 1. [2] OL L 131, 1995 6 15, p. 1. [3] OL L 79, 1995 4 7, p. 5. [4] OL L 255, 1997 9 18, p. 12. --------------------------------------------------